ระเบียบคณะกรรมการกำกับกิจการพลังงาน ว่าด้วยบัตรประจำตัวกรรมการกำกับกิจการพลังงาน และเลขาธิการสำนักงานคณะกรรมการกำกับกิจการพลังงาน พ.ศ. 2552

ระเบียบคณะกรรมการกำกับกิจการพลังงาน
ระเบียบคณะกรรมการกำกับกิจการพลังงาน
ว่าด้วยบัตรประจำตัวกรรมการกำกับกิจการพลังงาน
และเลขาธิการสำนักงานคณะกรรมการกำกับกิจการพลังงาน
พ.ศ. ๒๕๕๒[๑]
 

อาศัยอำนาจตามความในมาตรา
๓๓ แห่งพระราชบัญญัติการประกอบกิจการพลังงาน พ.ศ. ๒๕๕๐ คณะกรรมการกำกับกิจการพลังงาน
จึงออกระเบียบไว้ ดังต่อไปนี้

ข้อ ๑ ระเบียบนี้เรียกว่า ระเบียบคณะกรรมการกำกับกิจการพลังงาน
ว่าด้วยบัตรประจำตัวกรรมการกำกับกิจการพลังงาน
และเลขาธิการสำนักงานคณะกรรมการกำกับกิจการพลังงาน พ.ศ. ๒๕๕๒

ข้อ ๒ ระเบียบนี้ให้ใช้บังคับตั้งแต่วันถัดจากวันประกาศเป็นต้นไป

ข้อ ๓ ในระเบียบนี้
ประธานกรรมการ หมายความว่า
ประธานกรรมการกำกับกิจการพลังงาน
กรรมการ หมายความว่า
ประธานกรรมการกำกับกิจการพลังงาน และกรรมการกำกับกิจการพลังงาน
เลขาธิการ หมายความว่า
เลขาธิการสำนักงานคณะกรรมการกำกับกิจการพลังงาน
สำนักงาน หมายความว่า
สำนักงานคณะกรรมการกำกับกิจการพลังงาน

ข้อ ๔ กรรมการ หรือเลขาธิการ
ที่ประสงค์จะขอมีบัตรประจำตัว
ให้ทำคำขอพร้อมด้วยรูปถ่ายจำนวนสามใบยื่นต่อสำนักงานเพื่อดำเนินการเสนอประธานกรรมการตามข้อ
๕
รูปถ่ายตามวรรคหนึ่งให้ใช้รูปถ่ายที่ถ่ายไว้ไม่เกินหกเดือนก่อนวันยื่นขอมีบัตรประจำตัว
โดยรูปถ่ายมีขนาด ๒.๕ x ๓ เซนติเมตร ครึ่งตัวหน้าตรง ไม่สวมหมวก
แต่งกายด้วยชุดเครื่องแบบกรรมการหรือเลขาธิการ หรือชุดสากลนิยม
คำขอและบัตรประจำตัวให้เป็นไปตามแบบที่กำหนดไว้ท้ายระเบียบนี้

ข้อ ๕ ให้ประธานกรรมการมีอำนาจออกบัตรประจำตัวสำหรับตำแหน่งกรรมการและเลขาธิการ

ข้อ ๖ บัตรประจำตัวซึ่งออกตามระเบียบนี้ให้ใช้ตามวาระการดำรงตำแหน่ง

ข้อ ๗ เมื่อประธานกรรมการได้ออกบัตรให้แก่กรรมการ
หรือเลขาธิการแล้ว
ให้สำนักงานจัดให้มีสำเนาข้อความและรายการบัตรประจำตัวพร้อมให้ติดรูปถ่ายของกรรมการ
หรือเลขาธิการไว้ด้วยหนึ่งฉบับไว้เป็นหลักฐาน

ข้อ ๘ กรณีที่บัตรประจำตัวจะหมดอายุ
ผู้ถือบัตรต้องขอมีบัตรภายในสามสิบวันก่อนวันที่บัตรนั้นหมดอายุ
ในกรณีที่ผู้ถือบัตรเปลี่ยนชื่อตัว
ชื่อสกุล หรือชื่อตัวและชื่อสกุล
ผู้ถือบัตรต้องขอเปลี่ยนบัตรภายในสามสิบวันนับแต่วันที่ได้รับอนุญาตให้เปลี่ยนชื่อตัว
ชื่อสกุล หรือชื่อตัวและชื่อสกุล แล้วแต่กรณี
ในกรณีที่บัตรหายหรือถูกทำลาย
หรือชำรุดในสาระสำคัญ ผู้ถือบัตรต้องขอมีบัตรใหม่หรือขอเปลี่ยนบัตร แล้วแต่กรณี ภายในสามสิบวันนับแต่วันที่เกิดกรณีดังกล่าว
กรณีขอมีบัตรประจำตัวใหม่ตามวรรคหนึ่งและวรรคสอง
ให้ส่งมอบบัตรประจำตัวเดิมคืนสำนักงานด้วย

ข้อ ๙ กรรมการ
หรือเลขาธิการที่ได้รับบัตรประจำตัวตามระเบียบนี้
หากพ้นจากตำแหน่งหน้าที่หรือออกจากงานไม่ว่าเหตุใด ๆ
ให้เป็นอันหมดสิทธิที่จะใช้บัตรประจำตัวนั้นต่อไป
และให้ผู้นั้นส่งมอบบัตรประจำตัวคืนสำนักงานโดยเร็วนับแต่วันพ้นจากตำแหน่งหรือออกจากงาน

ข้อ ๑๐ ให้ประธานกรรมการกำกับกิจการพลังงานเป็นผู้รักษาการตามระเบียบนี้
รวมทั้งมีอำนาจวินิจฉัยชี้ขาดปัญหาที่เกิดขึ้นในการบังคับใช้ระเบียบนี้


ประกาศ ณ วันที่ ๓๐
กันยายน พ.ศ. ๒๕๕๒
ดิเรก ลาวัณย์ศิริ
ประธานกรรมการกำกับกิจการพลังงาน
[เอกสารแนบท้าย]

๑.
แบบคำขอมีบัตรประจำตัวกรรมการ และเลขาธิการ
๒.
แบบบัตรประจำตัวเจ้าหน้าที่ของรัฐ

(ดูข้อมูลจากภาพกฎหมาย)















ปริยานุช/จัดทำ
๑๒ มกราคม ๒๕๕๓

นันท์นภัสร์/ตรวจ
๑๒ มกราคม ๒๕๕๓

ศิรวัชร์/ปรับปรุง
๓๐ พฤศจิกายน ๒๕๕๙ 






[๑] ราชกิจจานุเบกษา
เล่ม ๑๒๗/ตอนพิเศษ ๑ ง/หน้า ๑๐/๖ มกราคม ๒๕๕๓